SELETUSKIRI

1. ETTEPANEKU TAUST

Nõukogu kehtestas määrusega (EÜ) nr 866/2004 (edaspidi „eraldusjoone määrus”) 2003. aasta ühinemisakti protokolli 10 artiklis 2 sätestatud korra, millega nähakse ette eritingimused kaupadele, teenustele ja isikutele, mis või kes ületavad Küprose Vabariigi valitsuse tegeliku kontrolli alt välja jäävate alade ja Küprose Vabariigi valitsuse tegeliku kontrolli all olevate alade vahelist eraldusjoont.

Eraldusjoone määruse I lisas on esitatud ametlike piiripunktide loetelu. Aastate jooksul on ametlike piiripunktide arvu kasvamise tulemusena suurenenud piiriületuste arv.

Käesoleva muudatusettepaneku eesmärgiks on reguleerida selliste kaupade liikumist, mis tuuakse Küprose Vabariigi valitsuse tegeliku kontrolli all olevatelt aladelt ja viiakse sinna tagasi I lisas nimetatud piiripunktide kaudu pärast Küprose Vabariigi valitsuse tegeliku kontrolli alt välja jäävate alade läbimist. Eelkõige on käesoleva muudatusettepaneku eesmärgiks võimaldada Káto Pýrgose äärepoolseima piirkonna talunikel tuua tooteid Nikosia turule palju lühema ajaga kui enne Káto Pýrgos-Karavostasi piiripunkti avamist.

2. ETTEPANEKU ÕIGUSLIK KÜLG

Käesoleva muudatusettepanekuga kehtestatakse sätted, mida kohaldatakse Küprose Vabariigi tegeliku kontrolli all olevatelt aladelt toodavate kaupade suhtes, mis viiakse tagasi pärast Küprose Vabariigi valitsuse tegeliku kontrolli alt välja jäävate alade läbimist.

Piiripunktides tehtavate kontrollide eest vastutavad Küprose Vabariigi ametiasutused. Käesolev muudatusettepanek reguleerib kõnealuste kontrollide läbiviimist ning seda, millised dokumendid tuleb esitada ja mis on lubatud ajavahemik Küprose Vabariigi valitsuse tegeliku kontrolli all olevatelt aladelt kaupade toomise ja tagasi viimise vahel.

Käesoleva määruse sätted tagavad inimeste ja loomade tervise kaitse kõrge taseme, keelustades elusloomade liikumise ja kehtestades loomsete saaduste liikumist lubavad nõuded. Nendega määratakse kindlaks meetmed, mida Küprose Vabariigi pädevad ametiasutused peaksid võtma, kui nad leiavad nende kasutuses oleva asjakohase teabe alusel ning arvestades inimeste ja loomade tervise kaitse kõrge taseme tagamise vajalikkust, et eelmises põhjenduses nimetatud ajavahemikku on märkimisväärselt ületatud.

2013/0147 (NLE)

Ettepanek:

NÕUKOGU MÄÄRUS,

millega muudetakse nõukogu määrust (EÜ) nr 866/2004 (ühinemisakti protokolli 10 artiklis 2 sätestatud korra kohta) seoses Küprose Vabariigi valitsuse tegeliku kontrolli all olevatelt aladelt toodavate ja pärast Küprose Vabariigi valitsuse tegeliku kontrolli alt välja jäävate alade läbimist sinna tagasi viidavate kaupadega

EUROOPA LIIDU NÕUKOGU,

võttes arvesse Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimusi ning Euroopa Liidu aluslepingutesse tehtavaid muudatusi käsitleva akti protokolli nr 10 Küprose kohta,[1] eriti selle artiklit 2,

võttes arvesse Euroopa Komisjoni ettepanekut[2]

ning arvestades järgmist:

(1) Nõukogu määruses (EÜ) nr 866/2004[3] on kehtestatud erieeskirjad kaupadele, teenustele ja isikutele, mis või kes ületavad Küprose Vabariigi valitsuse tegeliku kontrolli alt välja jäävate alade ja Küprose Vabariigi valitsuse tegeliku kontrolli all olevate alade vahelist eraldusjoont.

(2) Nõukogu määruses (EÜ) nr 866/2004 on esitatud Küprose Vabariigi valitsuse tegeliku kontrolli alt välja jäävate alade ja Küprose Vabariigi valitsuse tegeliku kontrolli all olevate alade vaheliste ametlike piiripunktide loetelu. Aastate jooksul on ametlike piiripunktide arv kasvanud, mille tulemuseks on piiriületuste arvu suurenemine.

(3) Et muuta Küprose äärepoolseimates piirkondades elavate kodanike elu kergemaks, on vaja reguleerida selliste kaupade liikumist, mida tuuakse Küprose Vabariigi tegeliku kontrolli all olevatelt aladelt ja viiakse sinna tagasi määruse (EÜ) nr 866/2004 I lisas nimetatud piiripunktide kaudu pärast Küprose Vabariigi valitsuse tegeliku kontrolli alt välja jäävate alade läbimist.

(4) Kui piiripunktides toimuva kontrolli kohustused on Küprose Vabariigi pädevate ametiasutuste kanda, on vajalik reguleerida kõnealuste kontrollide läbiviimist ning seda, millised dokumendid tuleb esitada ja mis on lubatud ajavahemik Küprose Vabariigi valitsuse tegeliku kontrolli all olevatelt aladelt kaupade toomise ja sinna tagasi viimise vahel, tagamaks, et veetavad kaubad on liidu kaubad, et Küprose Vabariigi valitsuse tegeliku kontrolli all olevatele aladele tagasi viidavad kaubad ka toodi kõnealustelt aladelt ning et säilitatakse inimeste ja loomade tervise kaitse kõrge tase.

(5) Käesoleva määrusega tuleks kaupade liikumisele ette näha ranged nõuded, et tagada inimeste ja loomade tervise kaitse kõrge tase. Selleks tuleks eelkõige keelustada elusloomade liikumine ja loomsete saaduste liikumisele tuleks kehtestada selged eeskirjad, sealhulgas nõue, et alade läbimine peaks olema piiratud asjaomaseks veoks vajaliku vahemaaga, kohaldades siiski teatavat paindlikkust.

(6) Määrust (EÜ) nr 866/2004 tuleks seetõttu vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 866/2004 muudetakse järgmiselt:

(1) III jaotisesse lisatakse artikkel 5a:

„Artikkel 5a

Küprose Vabariigi valitsuse tegeliku kontrolli all olevatelt aladelt toodavate ja pärast Küprose Vabariigi valitsuse tegeliku kontrolli alt välja jäävate alade läbimist sinna tagasi viidavate kaupade kohtlemine.

(1) Ilma et see piiraks artiklite 4, 4a ja 6 kohaldamist, võidakse liidu kaupu Küprose Vabariigi valitsuse tegeliku kontrolli all olevatelt aladelt välja viia ja sinna tagasi tuua pärast Küprose Vabariigi valitsuse tegeliku kontrolli alt välja jäävate alade läbimist, juhul kui on täidetud järgnevad tingimused:

(a) Isik, kes kõnealuseid kaupu veab, peab piiripunktis, kus kaubad viiakse Küprose Vabariigi valitsuse tegeliku kontrolli all olevatelt aladelt välja, esitama Küprose Vabariigi pädevatele ametiasutustele asjakohased dokumendid selle tuvastamiseks, et tegemist on liidu kaupadega. Kõnealuste dokumentide hulgas peavad olema kaubaarve, veodokument või samaväärne dokument. Juhul kui ei ole võimalik selliseid dokumente esitada, sest kaubad on neid vedava isiku toodang, tuleb Küprose Vabariigi pädevatele ametiasutustele esitada deklaratsioon, et tegemist on liidu kaupadega.

(b) Välja arvatud juhul, kui kaubad on mõeldud isiklikuks tarbeks, peab kaasasolevatel dokumentidel olema kirjas vähemalt kaubasaatja, või kui kaubasaatja ja deklarant ei ole sama isik, deklarandi täielik nimi ja aadress, pakendite kogused ja liik ning märgistused ja numbrid, kauba kirjeldus, brutomass kilogrammides ja vajaduse korral ka konteinerite numbrid.

(c) Isik, kes kõnealuseid kaupu veab, peab määrama piiripunkti, mida ta kavatseb kasutada kaupade tagasi viimiseks Küprose Vabariigi valitsuse tegeliku kontrolli all olevatele aladele, ja tal tuleb seega piiripunktis, kus kaubad viiakse Küprose Vabariigi valitsuse tegeliku kontrolli all olevatelt aladelt välja, sellest teavitada Küprose Vabariigi pädevaid ametiasutusi.

(d) Kui Küprose Vabariigi pädevad ametiasutused peavad seda vajalikuks, paigaldatakse piiripunktis, kus kaubad viiakse Küprose Vabariigi valitsuse tegeliku kontrolli all olevatelt aladelt välja, kaubasaadetistele või transpordivahenditele tollitõkend.

(e) Kui kaubad tuuakse pärast Küprose Vabariigi tegeliku kontrolli alt välja jäävate alade läbimist tagasi Küprose Vabariigi valitsuse tegeliku kontrolli all olevatele aladele, peab see isik, kes kõnealuseid kaupu veab, esitama piiripunktis, kus kaubad tuuakse Küprose Vabariigi valitsuse tegeliku kontrolli all olevatele aladele tagasi, Küprose Vabariigi pädevatele ametiasutustele samad dokumendid, mis piiripunktis, kus kaubad viidi Küprose Vabariigi valitsuse tegeliku kontrolli all olevatelt aladelt välja.

(f) Kaubad viiakse Küprose Vabariigi valitsuse tegeliku kontrolli all olevatelt aladelt välja ja tuuakse sinna tagasi I lisas loetletud piiripunktides Küprose Vabariigi pädevate ametiasutuste määratud mõistliku ajavahemiku jooksul, võttes arvesse kogu veovahemaad arvestades veoks aktsepteeritavat koguaega.

(g) Küprose Vabariigi pädevad ametiasutused kontrollivad dokumente ja vajaduse korral kaupu ja nende pitsereid, seda, kas Küprose Vabariigi valitsuse tegeliku kontrolli all olevatele aladele tagasi viidavad kaubad vastavad dokumentidele, mida kasutati piiripunktis, kus kaubad viidi Küprose Vabariigi valitsuse tegeliku kontrolli all olevatelt aladelt välja, ning kas punktis f osutatud nõuetest on kinni peetud.

(h) Kui punktides a–g osutatud nõudeid ei suudeta täita, ei lubata kaupu Küprose Vabariigi valitsuse tegeliku kontrolli all olevatele aladele tagasi viia, kui ei ole hinnatud kaasnevaid ohte ning võetud selle hinnangu alusel vastu tulemuslikke, proportsionaalseid ja sihipäraseid meetmeid. Küprose Vabariigi tolliasutused konfiskeerivad kõnealused kaubad.

(2) Kooskõlas artikli 4 lõikega 9 keelatakse tagasi tuua elusloomi, mille suhtes kehtivad liidu veterinaarnõuded.

(3) Loomsete saaduste saadetised, mille suhtes kehtivad liidu veterinaarnõuded, võidakse Küprose Vabariigi valitsuse tegeliku kontrolli all olevatelt aladelt välja tuua ja sinna tagasi viia, kui need on läbinud Küprose Vabariigi valitsuse tegeliku kontrolli alt välja jäävad alad.

Küprose Vabariigi pädevad ametiasutused tagavad, et loomsete saaduste saadetisi ei lubata tagasi tuua Küprose Vabariigi valitsuse tegeliku kontrolli all olevatele aladele, kui veo koguaeg ületab märgatavalt kogu veovahemaad arvestades veoks aktsepteeritavat koguaega, välja arvatud juhul, kui pädev asutus on hinnanud ohtu loomade ja inimeste tervisele ning võtnud selle hinnangu alusel vastu tulemuslikke, proportsionaalseid ja sihipäraseid meetmeid.

Küprose Vabariik teavitab komisjoni korrapäraselt ja vastavalt vajadusele kõikidest käesoleva lõike sätete rikkumistest ja kõikidest olukorra lahendamiseks võetavatest meetmetest.

(4) Lõigetes 1–3 viidatud kaupade suhtes ei kohaldata täiendavaid tolliformaalsusi.

Küprose Vabariigi pädevad tolliasutused võivad aga kohaldatavate õigussätete kohaselt läbi viia tõhusaid riskianalüüse ja tollikontrolle, lähtudes veetavate kaupade dokumentidest.

I lisas loetletud piiripunktid tuleb täielikult varustada, mehitada ja igal muul moel ette valmistada, et jõustada lõigete 1–3 sätteid.”

(2) Artikli 11 lõige 2 asendatakse järgmisega:

„2. Komisjon jälgib käesoleva määruse artiklite 4 ja 5a kohaldamist ja Küprose Vabariigi valitsuse tegeliku kontrolli all olevate alade ja tema tegeliku kontrolli alt välja jäävate alade vahelise kaubavahetuse struktuuri, sealhulgas kaubavahetuse ja kaubeldavate toodete mahtu ja väärtust. Küprose Vabariik kogub sel eesmärgil andmeid ja edastab need igal kuul komisjonile.”

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] ELT L 236, 23.9.2003, lk 955.

[2] COM(2013) ….

[3] ELT L 161, 30.4.2004, lk 128.